Norway Cup

Norway Cup er en internasjonal fotballturnering i Oslo for ungdom mellom 6 og 19 år, med 3v3 fotball for 6–10 åringer fra 2016. Turneringen er blitt avholdt siden 1972. Den arrangeres hvert år i uke 31, og regnes som en av verdens største fotballturneringer.  
Bækkelagets Sportsklub står som arrangør av turneringen med Pål Trælvik som generalsekretær. De fleste kampene spilles på Ekebergsletta. Totalt spilles det ca. 6 000 kamper i løpet av uken. 


== Deltakere ==
Totalt fra 1972 til 2016 har 53 049 lag deltatt i turneringen. De siste årene har 1 400–1 600 lag deltatt hvert år og turneringen omtales derfor ofte som «verdens største fotballturnering». Deltakerne i turneringen kommer fra rundt 50–60 ulike nasjoner. I 2016 nådde Norway Cup ny rekord med til sammen 2 199 lag, hvorav 450 spilte på den nye 3v3 turneringen.


== Kvinnefotball ==
I 1972 ble den første utgaven av Norway Cup spilt med jentelag, mens Norges Fotballforbund ikke anerkjente kvinnefotballen offisielt før 1976. Amazon Grimstad Fotballklubb fra Grimstad vant den første Norway Cup-turneringen for kvinner. Laget vant 2–1 over Idrettslaget Vestar etter straffesparkkonkurranse.


== Enkeltspillere ==
Flere spillere som har deltatt i Norway Cup har senere gjort fotballen til sitt yrke: Caroline Graham Hansen, Erik Mykland, John Carew, Ole Gunnar Solskjær og Steffen Iversen er noen av disse.


== Sang og minnekonsert ==
Turneringen har utviklet den kulturelle siden videre, og under Norway Cup Showet som ble arrangert 31. juli 2010, ble det også presentert en ny offisiell Norway Cup-sang: «We live, we love». Den er laget av D'Sound.I 2011 startet kampene 31. juli og varte til 6. august. Det ble avholdt et «rosetog» og en minnekonsert i forbindelse med terrorangrepene i Oslo og på Utøya.


== Rolf Hofmos minnepokal ==
Siden 1975 har det årlig blitt utdelt en pokal til den beste norske klubben. Hvert tredje år deles det også ut en vandrepokal, Rolf Hofmos minnepokal. Den går til klubben med de beste resultatene de tre siste årene, og ble første gang vunnet av Start i 1978. 


== Priser og utmerkelser ==
Norway Cup har gjennom årenes mottatt en rekke priser.

1993: Ungdommens Fredspris for internasjonal forståelse blant ungdom.
1995: UNICEF Norges ærespris for internasjonalt fredsarbeid blant barn og unge. Prisen ble mottatt av generalsekretær Frode Kyvåg og Geir Fuglerud, daværende leder i BSK.
1997: NIFs rose for frivillighet for Norway Cup-slitere som har gjort en spesielt sterk innsats for idretten.
1998: Sportsjournalistenes pris for beste pressesenter.
1999: Frode Kyvåg fikk Idrettens fredspris. Prisen ble delt ut av Narvik kommune og Narvik Fredssenter i nord. Formålet med prisen er å stimulere en enkeltperson tilknyttet idrettsbevegelsen som også har gjort en fremragende innsats innen humanitær virksomhet.
2001: Årets Hjelpestikkerpris for sosialt og humanitært arbeid innen breddeidrett.
2002: UEFA-pris I 2002 mottok «mor Norway Cup» Rigmor Andresen UEFA-prisen på vegne av Norway Cup fra UEFA-president, Lennart Johansson.
2005: Frode Kyvåg fikk Kongens fortjenstmedalje i gull den 31. juli 2005.
2006: Kyvåg kåret til «Årets Oslo-ambassadør» på en VIP-lunch ved avslutningen av Norway Cup.
2006: Frode Kyvåg ble tildelt Vesleblakken-prisen for sitt arbeid med Norway Cup.
2007: LO sin kulturpris for 2007 ble overrakt til Frode Kyvåg og Rigmor Andresen.
2008: Rigmor Andresen ble «Årets ildsjel» på Idrettsgallaen.
2012: Norway Cup fikk Hedersprisen på Idrettsgallaen på Hamar.
2013: Sponsor- og eventforeningens hederspris for å ha arrangere et av verdens største eventer for barn og ungdom.
2014: Peer Gynt-prisen. Det er politikerne på Stortinget som stemmer fram vinneren av prisen.
2014: Frode Kyvåg ble tildelt PAN-prisen av Idrettspolitisk Forum.
2014: NISOs ærespris
2014: Frode Kyvåg ble kåret til «Årets Osloborger» i Aftenposten.


== Turneringen år for år ==
a^  I 1976 ble det arrangert Oslo Cup i håndball i stedet for Norway Cup.
2020 og 2021 ble avlyst grunnet koronapandemien.


== Referanser ==


== Eksterne lenker ==
(no) Offisielt nettsted